Diari Oficial de la Generalitat Valenciana


Sumari del DOGV 2449, del 14-02-1995 (1995/833832)

ORDRE de 27 de gener de 1995, de la Conselleria de Cultura, per la qual es convoquen ajudes per a l'adquisició de mobiliari i altres equipaments per a biblioteques i agències de lectura públiques de la Comunitat Valenciana, que formen part de la xarxa de la Generalitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/01/27/(5)/dof/vci/html**

### Dades del document

Número de DOGV
:   2449

Data del DOGV
:   14-02-1995

Secció del DOGV
:   DISPOSICIONS GENERALS

Número del document
:   1995/833832


Data del document
:   27-01-1995

Organisme emissor
:   Conselleria de Cultura

Tipus de document
:   Ordre

ORDRE de 27 de gener de 1995, de la Conselleria de Cultura, per la qual es convoquen ajudes per a l'adquisició de mobiliari i altres equipaments per a biblioteques i agències de lectura públiques de la Comunitat Valenciana, que formen part de la xarxa de la Generalitat Valenciana.   
La Conselleria de Cultura, d'acord amb la Llei 10/1986, de 30 de desembre, d'Organització Bibliotecària de la Comunitat Valenciana, ha de fomentar la lectura mitjançant la creació de la infraestructura adient dels serveis bibliotecaris i, per això, té el propòsit de subvencionar als ajuntaments i altres titulars de centres de lectura pública, el mobiliari i altres equipaments d'aquests centres de lectura pública, i contribuir d'aquesta manera a sufragar les despeses derivades de la conservació dels fons bibliogràfics.  
En conseqüència, i fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE:  
Primer  
Convocar un concurs públic per a concedir ajudes per a l'adquisició de mobiliari i altres equipaments per a biblioteques i agències de lectura públiques de la Comunitat Valenciana, que formen part de la xarxa de la Generalitat Valenciana, i aprovar les bases per les quals es regeixen, les quals s'inclouen com a annex I d'aquesta ordre.  
Segon  
L'import d'aquestes ajudes s'abonarà amb càrrec a l'aplicació pressupostària 42.31.132.25.842.55 ó 93.57.569.26.549.32 d'aquest exercici econòmic, depenent de si el beneficiari és una entitat pública o privada, dins la línia 7.01, anomenada «Ajudes per a instal·lacions de biblioteques i arxius». L'import global màxim destinat a aquestes ajudes serà de divuit milions vuit-centes dues mil cinc-centes seixanta vuit (06.131.098) pessetes.  
DISPOSICIONS FINALS  
Primera  
Hom faculta el director general de Promoció Cultural perquè, en l'àmbit de les seues competències, adopte les mesures escaients per a l'aplicació i el desplegament d'aquesta ordre.  
Segona  
Aquesta ordre entrarà en vigor el mateix dia que es publique en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, podrà interposar-se recurs contenciós administratiu en el termini de dos mesos des de la data de la publicació d'aquesta, davant la Sala Contenciosa Administrativa del Tribunal Superior de Justícia de la Comunitat Valenciana, comunicant-ho prèviament a la Conselleria de Cultura, d'acord amb l'article 58 de la Llei reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre.  
València, 27 de gener de 1995  
La consellera de Cultura,  
PILAR PEDRAZA MARTíNEZ  
ANNEX I  
Bases de la convocatòria d'ajudes per a l'adquisició de mobiliari i altres equipaments per a biblioteques i agències de lectura públiques de la Comunitat Valenciana, que formen part de la xarxa de la Generalitat Valenciana.  
Primera  
Aquestes ajudes contribuiran al finançament de les despeses derivades de l'adquisició del mobiliari i altres equipaments per a la correcta conservació i utilització dels fons bibliogràfics que es troben a les biblioteques i agències de lectura públiques de la Comunitat Valenciana, que formen part de la xarxa de la Generalitat Valenciana.  
Segona  
1. Podran sol·licitar aquestes ajudes tots els ajuntaments de la Comunitat Valenciana i altres titulars de centres de lectura pública, sempre que formen part de la xarxa de la Generalitat Valenciana i que realitzen inversions a les seues biblioteques i agències de lectura.  
2. Hom podrà finançar amb càrrec a aquestes ajudes l'adquisició de mobiliari i altres equipaments d'ús exclusiu en instal·lacions de les diferents seccions de les biblioteques i agències de lectura.  
Tercera  
1. Aquests projectes es finançaran amb els crèdits que figuren en els pressupostos de la Generalitat Valenciana que es consignen amb aquesta finalitat, i amb els pressupostos de què disposen els ajuntaments.  
2. L'aportació de la Conselleria de Cultura en el finançament de cada petició que resulte acceptada serà, fins al màxim del cinquanta per cent (50%) del cost de la inversió que es realitze en 1995.  
Els ajuntaments i els altres titulars de centres de lectura pública hauran d'aportar, amb càrrec al seu pressupost, la part no finançada per la Generalitat Valenciana.  
Quarta  
1. El termini de presentació de sol·licituds serà de vint dies hàbils comptadors des de l'endemà de la publicació d'aquesta convocatòria en el Diari Oficial de la Generalitat Valenciana.  
2. La sol·licitud d'ajuda econòmica es realitzarà mitjançant un escrit signat pel senyor alcalde-president de la corporació municipal corresponent, o persona facultada, en el cas de titulars no municipals, adreçat a la Conselleria de Cultura, Direcció General de Promoció Cultural, els models del qual s'inclouen com annex II, i que es facilitaran a la Conselleria de Cultura, a les direccions territorials de Cultura d'Alacant, de Castelló o de València i als centres d'informació de l'Oficina d'Informació, Iniciatives i Reclamacions de la Generalitat Valenciana.  
A les sol·licituds cal adjuntar els documents següents:  
a) Certificat de l'acord del ple o comissió de govern de l'ajuntament, o de la sessió de l'òrgan de govern de l'entitat, en el cas de titulars no municipals, en el qual s'acordà sol·licitar l'ajuda, on s'indique la finalitat i la quantia total de les despeses previstes.  
b) Còpia del pressupost acceptat per la corporació o entitat en què conste la relació detallada de tot el material sol·licitat i el preu de cada unitat.  
c) Entitat bancària i número de compte corrent on s'haja de realitzar l'ingrés de la transferència, en cas que es concedesca l'ajuda i també una fotocòpia del CIF de l'ajuntament, o del titular del centre de lectura pública.  
3. La documentació demanada en aquesta base es podrà presentar als serveis centrals de la Conselleria de Cultura, a les direccions territorials de Cultura d'Alacant, de Castelló o de València, als centres d'informació de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans establerts a l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. Si la sol·licitud no reuneix els requisits i documentació assenyalats en aquesta base, es requerirà a l'interessat per a que, en un termini de deu dies, esmene la falta o adjunte els documents preceptius, i s'indicarà que, si no ho fes així, es considerarà que ha desistit de la seua petició i s'arxivarà sense més tràmit, d'acord amb el que es diu en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Cinquena  
1. La selecció prèvia de les sol·licituds serà realitzada pel Consell de Biblioteques de la Generalitat Valenciana que és, d'acord amb l'article sisè de la Llei 10/1986, de 30 de desembre, d'Organització Bibliotecària de la Comunitat Valenciana, qui ha de ser escoltat en allò que fa referència a la distribució anual del crèdit consignat en el pressupost de la Generalitat Valenciana per al finançament de la xarxa bibliotecària de la Generalitat, tenint en compte que serà prioritari subvencionar els centres de lectura de nova creació i se subvencionarà preferentment mobiliari.  
El Consell de Biblioteques està format per:  
- Presidenta: la consellera de Cultura.  
- Vicepresident: el director general de Promoció Cultural.  
- Vocals nats: els presidents de les diputacions d'Alacant, Castelló i València, que podran delegar en un diputat provincial, la directora de la Biblioteca Valenciana, la cap del Servei de Patrimoni Bibliogràfic i Documental, que hi actuarà com a secretària.  
- Vocals que són actualment:  
Sr. Vicente Vilar Hueso  
Sr. Francisco Gomar Guarner  
Sr. Pere M. Orts i Bosch  
Sra. Mª Luz Terrada Ferrandis  
Sra. Mª Cruz Cabeza Sánchez-Albornoz  
Sr. Primitivo Gómez Senent  
2. L'aprovació de distribució d'aquestes ajudes correspondrà a la consellera de Cultura, mitjançant una resolució, que serà publicada en el Diari Oficial de la Generalitat Valenciana.  
3. Si en el termini de tres mesos, comptadors des del dia que finalitza el termini de presentació de sol·licituts, no s'aprova la resolució corresponent a aquesta convocatòria, s'entendrà que totes les peticions presentades resten desestimades.   
Sisena  
1. Les minoracions produïdes en relació amb el pressupost inicial, bé per menor pressupost del projecte definitiu o per baixes produïdes en l'adjudicació, es repartiran proporcionalment a les quantitats aportades per cada institució.  
2. La Conselleria de Cultura no assumirà modificacions del contracte que suposen un augment del preu d'adjudicació, ni revisió dels preus. Arribat el cas, el preu més alt serà assumit exclusivament per l'ajuntament o entitat interessats.  
Setena  
Són obligacions del beneficiari:  
a) Excepte en el cas d'entitats no municipals, acreditar, en el termini màxim de deu dies des de l'endemà de la notificació de la concessió, que es troba al corrent de les seues obligacions tributàries i davant la Seguretat Social, referit als 12 mesos anteriors a la sol·licitud de la subvenció, en els termes previstos en l'Ordre de la Conselleria d'Economia i Hisenda de 7 de gener de 1991 (DOGV 05.02.91).  
b) Realitzar la inversió en la que es fonamenta l'ajuda.  
c) Acreditar davant la Conselleria de Cultura la realització de la inversió i el compliment dels requisits i les condicions que determinen la concessió o el benefici de l'ajuda.  
d) La submissió a les actuacions de control financer que corresponguen a la Intervenció General, en relació amb les ajudes concedides.  
e) Comunicar a la Conselleria de Cultura l'obtenció de subvencions o ajudes per a la mateixa finalitat, procedents de qualsevol administracions o ens públics.  
Vuitena  
Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà produir la modificació de la resolució de concessió.  
L'import de les subvencions regulades en aquesta ordre en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de la inversió que ha de realitzar el beneficiari.  
En aquest supòsit, quan la subvenció principal siga de la Generalitat Valenciana, pertocarà el reintegrament de l'excés obtingut sobre el cost de la inversió realitzada.  
Novena  
Quan en l'exercici de les funcions d'inspecció o control, es deduesquen indicis de la incorrecta obtenció, aprofitament o destinació de la subvenció o ajuda percebuda, els agents encarregats de la seua realització podran acordar la retenció de les factures, els documents equivalents o substitutius i de qualsevol altre document relatiu a les operacions en què aquests indicis es manifesten.  
Diez  
El pagament d'aportacions de la Generalitat Valenciana es realitzarà d'acord amb allò que s'estableix en la Llei de Pressupostos de la Generalitat Valenciana per a 1995, de la manera següent:  
La transferència es realitzarà una vegada justificada la realització de la inversió en la seua totalitat per part de l'ajuntament o entitat beneficiària.  
Per tal de procedir a la justificació, les corporacions locals o altres entitats hauran de presentar la documentació següent:  
a) Original i còpia o fotocòpies compulsades, per duplicat, de les factures de mobiliari i equipament tècnic, expedides per l'empresa proveïdora, o el manament de pagament de la corporació, també per duplicat.  
b) Certificat del secretari de l'ajuntament o de la persona facultada a tal efecte, en el cas de titulars no municipals, en el qual es farà constar que l'equipament adquirit es correspon amb el de les factures, que ha estat lliurat i instal·lat correctament i que ha estat destinat a l'ús previst.  
Aquests justificants han de presentar-se fins l'1 de novembre de 1995 en la Conselleria de Cultura.  
ANNEX II  
Sol·licitud d'ajuda per a l'adquisició de mobiliari i altres equipaments per a centres de lectura pública municipals  
..., com a alcalde/essa-president/a de l'Ajuntament de ..., titular de la biblioteca i/o agència de lectura de l'esmentada localitat, que forma part de la Xarxa de Biblioteques de la Generalitat, d'acord amb el que disposa l'ordre de la Conselleria de Cultura per a la concessió d'ajudes per a l'adquisició de mobiliari i altres equipaments per a biblioteques i agències de lectura públiques,  
EXPOSE:  
Primer. Que l'ajuntament que representa desitja acollir-se a les esmentades ajudes, per a la qual cosa aporta la següent documentació:  
a) Certificat del ple o comissió de govern en el qual s'acordà sol·licitar l'ajuda, on s'indica la finalitat i la quantia total de les despeses previstes.  
b) Còpia del pressupost acceptat per la corporació en el qual consta la relació detallada de tot el material sol·licitat i el preu per unitats.  
c) Entitat bancària i número de compte corrent on s'haurà de realitzar l'ingrés de la transferència, en el cas que es concedisca l'ajuda.  
d) Fotocòpia del CIF de l'ajuntament.  
Segon. Que aquest ajuntament, pel fet de participar en aquest concurs accepta totes les condicions establertes en les bases que regulen l'esmentada ajuda.  
..., a ... d ... de 1995  
(signatura)  
CONSELLERIA DE CULTURA.  
DIRECCIó GENERAL DE PROMOCIó CULTURAL  
ANNEX II  
Sol·licitud d'ajuda per a l'adquisició de mobiliari i altres equipaments per a centres de lectura pública no municipals  
..., com a representant de ..., titular de la biblioteca i/o agència de lectura de ..., que forma part de la xarxa de biblioteques de la Generalitat, d'acord amb el que disposa l'ordre de la Conselleria de Cultura per a la concessió d'ajudes per a l'adquisició de mobiliari i altres equipaments per a biblioteques i agències de lectura públiques,  
EXPOSE:  
Primer. Que l'entitat que representa desitja acollir-se a les esmentades ajudes, per a la qual cosa aporta la següent documentació:  
a) Certificat de la sessió de l'òrgan de govern de l'esmentada entitat en la qual s'acordà sol·licitar l'ajuda, on s'indica la finalitat i la quantia total de les despeses previstes.  
b) Còpia del pressupost acceptat per l'entitat en el qual consta la relació detallada de tot el material sol·licitat i el preu per unitats.  
c) Entitat bancària i número de compte corrent on s'haurà de realitzar l'ingrés de la transferència, en el cas que es concedesca l'ajuda.  
d) Fotocòpia del C.I.F. de l'entitat.  
Segon. Que aquesta entitat, pel fet de participar en aquest concurs accepta totes les condicions establertes en les bases que regulen l'esmentada ajuda.  
..., a ... d ... de 1995  
   
(signatura)  
CONSELLERIA DE CULTURA.  
DIRECCIó GENERAL DE PROMOCIó CULTURAL


Còpia Permalink ELI